Avainsanat

Tiivistelmä



Avainsanat

1. Kalastus - Meren luonnonvarojen säilyttäminen - ETY:n toimivalta - Käyttämättä jättäminen - Jäsenvaltioiden väliaikainen toimivalta - Yhteistyövelvoite

(Liittymisasiakirjan 102 artikla; ETY:n perustamissopimuksen 5 artikla)

2. Kalastus - Meren luonnonvarojen säilyttäminen - Yhteisön säilyttämistoimenpiteiden jatkumattomuuden vaikutukset - Harkintavaltaa ei palauteta jäsenvaltioille - Jäsenvaltioiden velvoite toteuttaa tarvittavat säilyttämistoimenpiteet - Yksityiskohtaiset säännöt

3. Kalastus - Meren luonnonvarojen säilyttäminen - Mahdottomuus toteuttaa välttämättömiä toimenpiteitä

yhteisön tasolla - Jäsenvaltioiden velvollisuus toimia yhteisön edun mukaisesti

(Liittymisasiakirjan 102 artikla; neuvoston asetuksen (ETY) N:o 101/76 4 artikla; 3.11.1976 annetun neuvoston päätöslauselman liite VI; 31.1.1978 annettu neuvoston julistus)

4. Kalastus - Meren luonnonvarojen säilyttäminen - Jäsenvaltioiden väliaikainen toimivalta - Käyttämisen edellytykset - Neuvotteluvelvoite - Ulottuvuus

(3.11.1976 annetun neuvoston päätöslauselman liite VI)

5. Kalastus - Meren luonnonvarojen säilyttäminen - Jäsenvaltioiden väliaikainen toimivalta - Käyttämisen edellytykset - Neuvottelu- ja ilmoittamisvelvoite - Ulottuvuus - Soveltaminen yhteisön asetuksen täytäntöönpanoa varten toteutettuihin kansallisiin toimenpiteisiin

(Neuvoston asetuksen (ETY) N:o 101/76 2 ja 3 artikla; 3.11.1976 annetun neuvoston päätöslauselman liite VI)

6. Kalastus - Meren luonnonvarojen säilyttäminen - Yhteisön säilyttämis- ja hallintotoimenpiteet - Kansalliset täytäntöönpanosäännöt - Yhteensoveltuvuus yhteisön oikeuden kanssa - Edellytykset

(ETY:n perustamissopimuksen 7 artikla; neuvoston asetuksen (ETY) N:o 101/76 2 artikla)

Tiivistelmä

$$1. ETY:n perustamissopimuksesta ja liittymisasiakirjasta johtuvien sitoumusten nojalla kalastusta koskevien säilyttämistoimenpiteiden käyttöönotto jäsenvaltioiden lainkäyttövaltaan kuuluvilla vesialueilla kuuluu yhteisön toimivaltaan. Jos yhteisö on harjoittanut kyseistä toimivaltaa, sen antamat määräykset sulkevat pois kaikki jäsenvaltioiden antamat vastakkaiset määräykset. Sitä vastoin aikana, jona liittymisasiakirjan 102 artiklassa vahvistettu siirtymäkausi on voimassa eikä yhteisö ole vielä harjoittanut täysimääräisesti toimivaltaansa, jäsenvaltiot voivat toteuttaa kansallisella tasolla asianmukaisia säilyttämistoimenpiteitä tämän kuitenkaan rajoittamatta niille perustamissopimuksesta, ja erityisesti sen 5 artiklasta, johtuvien yhteistyövelvoitteiden täyttämistä.

2. Sen vaikutuksena, että neuvosto ei ole onnistunut tekemään päätöstä aikaisemmin hyväksymiensä kalastusta koskevien säilyttämistoimenpiteiden jatkamisesta, ei kuitenkaan ole yhteisön toimivallan riistäminen ja jäsenvaltioiden vapaan harkintavallan palauttaminen kysymyksessä olevalla alalla. Mainitussa tilanteessa jäsenvaltioiden tehtävänä on ollut toteuttaa tarvittavat säilyttämistoimenpiteet niiden lainkäyttövaltaan kuuluvilla merialueilla yhteisen edun mukaisesti ja noudattamalla yhteisön oikeudesta johtuvia aineellisoikeudellisia ja menettelyä koskevia sääntöjä.

3. Liittymisasiakirjan 102 artikla, yhteisestä kalatalousalan rakennepolitiikasta annettu neuvoston asetus (ETY) N:o 101/76 ja erityisesti sen 4 artikla, neuvoston 3.11.1976 hyväksymä "Haagin päätöslauselman" liite VI sekä kalataloudesta 31.1.1978 annettu neuvoston julistus perustuvat kaikki siihen kaksinkertaiseen edellytykseen, että yhteisön vastuulle kuuluvilla merialueilla on vahvistettujen säilyttämistarpeiden tyydyttämiseksi toteutettava toimenpiteitä, ja jollei kyseisiä toimenpiteitä onnistuta toteuttamaan ajoissa yhteisössä, jäsenvaltioilla on sekä oikeus että velvollisuus toimia yhteisön edun mukaisesti. Vaikka edellä mainituissa päätöslauselmassa ja julkilausumassa korostetaan ennen kaikkea vaatimusta siitä, että kansalliset säilyttämistoimenpiteet eivät saa mennä pidemmälle kuin on ehdottoman välttämätöntä, niissä kuitenkin samalla edellytetään biologiselta kannalta perusteltujen ja sekä asianomaisen jäsenvaltion että yhteisön yhteisten etujen mukaisesti laadittujen säilyttämistoimenpiteiden välttämättömyyden ja laillisuuden tunnustamista.

4. Säilyttämistoimenpidettä koskevan esityksen toimittamisen komissiolle päivän ennakkoilmoitusajalla pitkän toimimattomuuden jälkeen ei voida katsoa olevan Haagin päätöslauselman liitteen VI vaatimusten mukainen. Mainitussa päätöslauselmassa vaaditaan, että komission kanssa neuvotellaan suunniteltujen toimenpiteiden valmistelun kaikissa vaiheissa, jotta komissiolla olisi riittävä aika tarkastella niitä ja ilmaista kantansa ajoissa.

5. Haagin päätöslauselman liitteestä VI johtuva velvollisuus neuvotella komission kanssa ja hankkia sen hyväksyminen on yleinen ja sitä sovelletaan kaikkiin jäsenvaltioiden eikä yhteisön viranomaisten määräämiin säilyttämistoimenpiteisiin. Näin ollen jäsenvaltion yhteisön asetuksen täytäntöönpanoa varten toteuttamiin toimenpiteisiin sovelletaan Haagin päätöslauselman liitteessä VI määrättyä neuvotteluvelvoitetta sekä asetuksen (ETY) N:o 101/76 2 ja 3 artiklassa säädettyä ilmoittamisvelvoitetta.

6. Yhteisön oikeudessa muille jäsenvaltioille ja niiden kansalaisille taattujen oikeuksien ja etujen suojelemiseksi on tarpeen, että kyseisen jäsenvaltion viranomaisten valitseman järjestelmän kaikki kalavarojen säilyttämis- ja hallintotoimenpiteistä annetun yhteisön asetuksen täytäntöönpanemiseksi annetut yksityiskohtaiset säännöt vahvistetaan ja julkaistaan kyseistä jäsenvaltiota sitovasti siten, että kaikilla muilla jäsenvaltioilla ja kaikilla henkilöillä, joita asia koskee, samoin kuin yhteisön viranomaisilla, on mahdollisuus todeta, vastaako toteutettu järjestelmä kyseisestä asetuksesta mainitulle jäsenvaltiolle johtuvia erityisvelvoitteita sekä asetuksen (ETY) N:o 101/76 2 artiklassa ja ETY:n perustamissopimuksen 7 artiklassa esitettyjä kalastusalueille pääsyn edellytyksiä koskevia syrjimättömyyden ja yhdenvertaisuuden yleisiä vaatimuksia. Tämä velvollisuus toteuttaa oikeudellisesti tehokkaita täytäntöönpanotoimenpiteitä, jotka jokainen henkilö, jota asia koskee, saa tietoonsa, on välttämätön merikalastuksen alalla, koska tämän kalastuksen harjoittaminen voidaan järjestää ainoastaan etukäteen vahvistettuina kalastusvuosina. Oikeudellisen selkeyden vaatimus on erityisen ehdoton alalla, jolla kaikenlaisesta epävar-

muudesta voi aiheuta häiriöitä ja erityisen vakavia seuraamuksia.